REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj 06-2/396-15

9. oktobar 2015. godine

B e o g r a d

ZAPISNIK

43. SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE

ODRŽANE 9. OKTOBRA 2015. GODINE

Sednica je počela u 9.10 časova.

Sednicom je predsedavao Milutin Mrkonjić, predsednik Odbora.

Sednici su prisustvovali članovi Odbora: Zoran Bojanić, Jovica Jevtić, Milan Kovačević, Zoran Milekić, Saša Mirković, dr Vladimir Orlić, Goran Ćirić i Vučeta Tošković.

Sdnici su prisustvovali zamenici članova Odbora: Momo Čolaković (zamenik Konstantina Arsenovića), Stefana Miladinović (zamenik Milutina Mrkonjića), Jasmina Obradović (zamenik Muje Mukovića) i Dragan Aleksić (zamenik Katarine Rakić).

Sednici nisu prisustvovali članovi Odbora: Branka Bošnjak, Dragan Jovanović, Jovan Marković, Suzana Spasojević i Slobodan Homen, niti njihovi zamenici.

Sednici su prisustvovali iz Ministarstva građevinarstva, saobraćaja i infrastrukture: Saša Stojanović, pomoćnik ministra u Sektoru za drumski saobraćaj, Mirjana Trifunović, načelnik u Sektoru za železnice i intermodalni transport i Damir Ledenčan, načelnik Odeljenja za međunarodni drumski transport.

Odbor je jednoglasno, u skladu sa predlogom predsednika Odbora, usvojio sledeći:

**D n e v n i r e d**

1. Razmatranje Predloga zakona o izmenama i dopunama Zakona o železnici, koji je podnela Vlada (broj 340-2415/15 od 2. oktobra 2015. godine);
2. Razmatranje Predloga zakona o izmenama i dopunama Zakona o bezbednosti i interoperabilnosti železnice, koji je podnela Vlada (broj 340-2265/15 od 23. septembra 2015. godine);
3. Razmatranje Predloga zakona o potvrđivanju Sporazuma o međunarodnom kombinovanom transportu između Vlade Republike Srbije i Vlade Slovačke Republike, koji je podnela Vlada (broj 011-2006/15 od 7. avgusta 2015. godine);
4. Razmatranje Predloga zakona o potvrđivanju Sporazuma između Vlade Republike Srbije i Vlade Mađarske o drumskom prevozu putnika i stvari, koji je podnela Vlada (broj 011-4109/14 od 17. novembra 2014. godine);
5. Razmatranje Predloga zakona o potvrđivanju Sporazuma između Vlade Republike Srbije i Vlade Republike Tunis o drumskom prevozu putnika i stvari, koji je podnela Vlada (broj 011-4069/14 od 14. novembra 2014. godine).

Prva tačka dnevnog reda - **Razmatranje Predloga zakona o izmenama i dopunama Zakona o železnici, koji je podnela Vlada**

U uvodnom izlaganju Mirjana Trifunović, načelnik u Sektoru za železnice i intermodalni transport, je istakla da su od 2013. godine kada je donet Zakon o železnici uočene određene nedoslednosti koje se ovim izmenama i dopunama otklanjaju. Zatim, izvršeno je dalje usklađivanje sa Direktivom 2012/34 EZ koja uspostavlja jedinstveno evropsko železničko područje. Pored navedenog izvršena su i određena terminološka usklađivanja. Kompletna materija vezana za pružne prelaze je iz Zakona o bezbednosti i interoperabilnosti železnice prebačena i objedinjena u Zakon o železnici. Ovim predlogom zakona pojednostavljene su i procedure vezane za sertifikate i licence, data su veća ovlašćenja Direkciji za železnice, a regulisane su i neke odredbe koje direktoru Direkcije za železnice nakon prestanka funkcije ne dozvoljavaju obavljanje funkcija koje se tiču funkcionisanja železničkog tržišta, kao što je bilo primera u dosadašnjoj praksi. Na kraju izlaganja predstavnik Ministarstva je istakla da ove izmene i dopune vrše terminološko pojašnjenje, preciziranje, usklađivanje sa terminima iz Zakona o bezbednosti i interoperabilnosti železnice kao i dalje usklađivanje sa direktivama Evropske unije.

U diskusiji koja je usledila narodni poslanici su komentarisali Predlog zakona i zatražili od predstavnika Ministarstva da im odgovore da li usvajanjem ovog zakona Republika Srbija postaje deo porodice evropske železnice, da li su upoznati sa mogućnošću ukidanja putničkog železničkog saobraćaja u Timočkoj krajini, kao i da se ovo pitanje smatra poslaničkim pitanjem ministarki, i da li Direkcija za železnice donošenjem ovog zakona dobija nova ovlašćenja.

Predstavnik Ministarstva je odgovorila da su i kroz važeći Zakon iz 2013. godine stvorene mogućnosti da Republika Srbija i naše železničko tržište postanu deo sistema železničke mreže Evropske unije, a da se ovim izmenama i dopunama Zakona neke odredbe samo preciziraju. Što se tiče pitanja vezanog za železnički saobraćaj u Timočkoj krajini u odgovoru je naglašeno da odredbe Zakona kojima se regulišu obaveze javnog prevoza, putničkog saobraćaja i pristup mreži nisu ovim izmenama i dopunama obuhvaćeni. Kada je u pitanju Direkcija za železnice, predstvanik Ministarstva je istakla da su ovim predlogom zakona jasno propisane nadležnosti Direkcije. Dopunjen je deo Zakona koji se odnosi na status i poslove Direkcije odredbom o nemogućnosti da direktor zasnuje radni odnos u roku od jedne godine nakon isteka mandata kod pravnog lica ili preduzetnika koji je u vreme trajanja mandata bio subjekat regulisanja tržišta železničkih usluga. Zatim, jasno je propisana nadležnost Direkcije za železnice za podnošenje zahteva za pokretanje prekršajnog postupka u slučaju nepostupanja po rešenju Direkcije. Izostavljene su odredbe za utvrđivanje troškova povodom podnošenja zahteva za dodelu trasa iz razloga što je obrada zahteva obuhvaćena minimalnim paketom usluga, a skraćen je i postupak jer je izuzeta licenca za upravljanje železničkom strukturom, s obzirom da ista ne postoji ni u Evropskoj uniji, istakla je u odgovoru Mirjana Trifunović.

Na kraju diskusije predsednik Odbora je, u skladu sa postavljenim pitanjima, predlažio da se o razvoju železnice razgovara na nekoj od sledećih sednica Odbora.

U diskusiji su učestvovali: Jasmina Obradović, Saša Mirković i Milutin Mrkonjić.

Odbor je, u skladu sa članom 155. stav 2., Poslovnika Narodne skupštine, odlučio da predloži Narodnoj skupštini da prihvati Predlog zakona o izmenama i dopunama Zakona o železnici, u načelu.

Za izvestioca Odbora na sednici Narodne skupštine određen je narodni poslanik dr Vladimir Orlić, član Odbora.

Druga tačka dnevnog reda **- Razmatranje Predloga zakona o izmenama i dopunama Zakona o bezbednosti i interoperabilnosti železnice, koji je podnela Vlada**

Predstavnik Ministarstva Mirjana Trifunović je istakla da se Predlogom zakona o izmenama i dopunama Zakona o bezbednosti i interoperabilnosti železnice vrši dalje usklađivanje sa direktivama Evropske unije. Nakon sugestija od strane Evropske komisije tokom bilateralnog skrininga, u ovaj zakon je izvršena implementacija Direktive 47 iz 2005. godine o Sporazumu između zajednice Evropske železnice i Evropske federacije radnika u transportu, koja je kada je donošen prethodni Zakon izostavljena jer se odnosila na skrining vezan za aspekte uslova rada. Ovim zakonom izvršeno je i terminološko usaglašavanje sa Zakonom o železnici. Određene odredbe iz ovog zakona prebačene su u Zakon o železnici da se ne bi ponavljale na dva mesta, a definisan je i slučaj kada Direkcija za železnice kao nacionalno telo za bezbednost, može obavljati nezavisnu ocenu pravilne primene zajedničke bezbednosne metode za ocenu i procenu rizika. Pooštrene su i kazne za fizička lica, jer su registrovani slučajevi krađe na železnici koje su vrlo ozbiljne po bezbednost železničkog saobraćaja. Takođe, ovim izmenama i dopunama je definisano radno vreme voznog osoblja koje učestvuje u interoperabilnom prekograničnom saobraćaju. Pored navedenog je usaglašeno i dalje usklađivanje sa Direktivom 49 iz 2004. godine, 59 iz 2007. godine, 57 iz 2008. godine i 47 iz 2005 godine.

S obzirom da nije bilo prijavljenih za diskusiju Odbor je, u skladu sa članom 155. stav 2, Poslovnika Narodne skupštine, odlučio jednoglasno da predloži Narodnoj skupštini da prihvati Predlog zakona o izmenama i dopunama Zakona o bezbednosti i interoperabilnosti železnice, u načelu.

Za izvestioca Odbora na sednici Narodne skupštine određen je narodni poslanik dr Vladimir Orlić, član Odbora.

Treća tačka dnevnog reda - **Razmatranje Predloga zakona o potvrđivanju Sporazuma o međunarodnom kombinovanom transportu između Vlade Republike Srbije i Vlade Slovačke Republike, koji je podnela Vlada**

U uvodnom izlaganju Mirjana Trifunović, predstavnik Ministarstva je ukazala da su ovaj sporazum 1. decembra 2014. godine u Bratislavi potpisali prof. dr Zorana Mihajlović potpredsednik Vlade i ministar građevinarstva, saobraćaja i infrastrukture i Miroslav Lajčak potpredsednik Vlade Slovačke Republike i ministar spoljnih poslova. Predmetni sporazum je godinama unazad usaglašavan, a njegovim potvrđivanjem obe države, u skladu sa preporukama Evropske komisije, nastoje da unaprede robnu razmenu korišćenjem ekološki prihvatljivog vida transporta i ulažući zajedničke napore kako bi stimulisale upravo ovaj vid transporta. Sporazum doprinosi produbljivanju saradnje između Republike Srbije i Slovačke u oblasti transporta posebno u oblasti kombinovanog transporta kao i podizanju nivoa infrastrukture za kombinovani transport.

S obzirom da nije bilo prijavljenih za diskusiju Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Sporazuma o međunarodnom kombinovanom transportu između Vlade Republike Srbije i Vlade Slovačke Republike.

Za izvestioca Odbora na sednici Narodne skupštine određen je narodni poslanik dr Vladimir Orlić, član Odbora.

Četvrta tačka dnevnog reda **- Razmatranje Predloga zakona o potvrđivanju Sporazuma između Vlade Republike Srbije i Vlade Mađarske o drumskom prevozu putnika i stvari, koji je podnela Vlada**

U uvodnom izlaganju Damir Ledenčan, načelnik Odeljenja za međunarodni drumski transport, je istakao da je ovaj sporazum potpisan je na samitu Vlade Republike Srbije i Vlade Mađarske 1. 7. 2014. godine u Beogradu. Ovim sporazumom uređen je drumski prevoz putnika i stvari između država strana ugovornica, tranzit preko teritorija i prevoz za strane ugovornice vozilima za drumski saobraćaj registrovanim u Republici Srbiji i Mađarskoj. U okviru Sporazuma obrađena su poglavlja oblasti primene i definicije linijskog povremenog i posebnog linijskog prevoza putnika, prevoza stvari koji se obavlja na osnovu dozvole i bez dozvole, prevoz vozilima čije mase i dimenzije prelaze dozvoljene vrednosti kao i opšte odredbe u kojima su definisane povrede odredbe Sporazuma o osiguranju od auto odgovornosti za štetu počinjenu trećim licima. Važno je istaći da je Mađarska strana 25. novembra 2014. godine uputila verbalnu notu kojom je obavestila Republiku Srbiju da su nadležni organi Mađarske ratifikovali ovaj sporazum. Sporazum je ključan za prevoznike iz Republike Srbije i obavljanje prevoza kako ka EU tako i ka zemljama istočne Evrope i Rusije, naglasio je na kraju izlaganja predstavnik Ministarstva.

S obzirom da nije bilo prijavljenih za diskusiju Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predloga zakona o potvrđivanju Sporazuma između Vlade Republike Srbije i Vlade Mađarske o drumskom prevozu putnika i stvari, koji je podnela Vlada.

Za izvestioca Odbora na sednici Narodne skupštine određen je narodni poslanik dr Vladimir Orlić, član Odbora.

Peta tačka dnevnog reda **- Razmatranje Predloga zakona o potvrđivanju Sporazuma između Vlade Republike Srbije i Vlade Republike Tunis o drumskom prevozu putnika i stvari, koji je podnela Vlada**

Obražlažući Predlog zakona Damir Ledenčan, predstavnik Ministarstva je istakao da je Sporazum između Vlade Republike Srbije i Vlade Republike Tunis potpisan prilikom posete predsednika Republike Tomislava Nikolića Tunisu 5. i 6. marta 2014. godine. Sporazum je u ime Vlade Republike Srbije potpisao Ivan Mrkić, tadašnji ministar spoljnih poslova. Ovim sporazumom uređen je drumski prevoz putnika i stvari između država strana ugovornica, tranzit preko teritorija njihovih država i prevoz za treće države koji obavljaju prevoznici sa sedištem na teritoriji države jedne strane ugovornice vozilima za drumski saobraćaj registrovanim na teritorijama jedne od strana. U okviru Sporazuma su definisana poglavlja koja predviđaju oblast primene Sporazuma i definišu se pojedini izrazi. Između ostalog definisan je prevoz putnika, prevoz stvari kao i zajedničke odredbe u okviru kojih su uslovi za izdavanje dozvole, mogućnost obavljanja kabotaže, prevoz i za treće zemlje, dažbine, mase i dimenzije vozila, istakao je na kraju obrazlaganja predstavnik Ministarstva

S obzirom da nije bilo prijavljenih za diskusiju Odbor je, u skladu sa članom 155. stav 2., Poslovnika Narodne skupštine, odlučio jednoglasno da predloži Narodnoj skupštini da prihvati Predlog zakona o potvrđivanju Sporazuma između Vlade Republike Srbije i Vlade Republike Tunis o drumskom prevozu putnika i stvari, koji je podnela Vlada.

Za izvestioca Odbora na sednici Narodne skupštine određen je narodni poslanik dr Vladimir Orlić, član Odbora.

\*

\* \*

Na sednici je vođen tonski zapis.

Sednica je zaključena u 9.40 časova.

SEKRETAR ODBORA PREDSEDNIK ODBORA

Biljana Ilić Milutin Mrkonjić